《秋夜东湖玩月》
清代·沈懋华

洞庭木脱渺愁余，倚棹寒流挹望舒。笛里关山清夜怨，镜中楼阁美人居。

天高风转依枝鹊，川静波腾纵壑鱼。直是乘槎度银汉，都看白露下前除。

作者简介：字芝冈，浙江归安人。康熙辛丑进士，官由翰林改侍御。○侍御诗意主蕴含，不欲说尽，唐、宋之分，龂龂如也。晚归佛氏教，不复作诗。